**ROMANIA**

**JUDETUL TIMIS**

**MUNICIPIUL TIMISOARA**

**CONSILIUL LOCAL**

**PROCES - VERBAL**

**Încheiat astăzi 08.09.2022 cu ocazia şedinţei extraordinare a**

**Consiliului Local al Municipiului Timişoara**

**Preşedinte de şedinţă –Dl. Viceprimar Ruben Latcau**

**Din cei de 27 de consilieri au fost prezenţi 18 ;**

**Au absentat: Mester Andrei, Szatmari Ioan, Munteanu Ana, Sandu Constantin, Caldararu Lucian, Ambrus Raul, Iliescu Roxana, Simion Mosiu si Andra Lapadatu**

**Din partea executivului participă: domnul primar Dominic Fritz, domnul viceprimar Ruben Lațcău, domnul viceprimar Cosmin Tabara Amanar și domnul Secretar General Caius Suli**

**ORDINEA DE ZI:**

1. Proiect de hotărâre privind modificarea Hotărârii Consiliului Local nr. 178/05.05.2022 privind aprobarea depunerii proiectului „Creșterea eficienţei energetice prin reabilitare termică construcții și instalații la Liceul Teoretic J.L.Calderon”, str. Cornelia Sălceanu nr.11, pentru a accesa fondurile europene nerambursabile prin Planul Național de Redresare și Reziliență în cadrul apelului de proiecte PNRR/2022/C5/2/B.2.1/1, PNRR/2022/C5/2/B.2.2/1, Componenta 5 – Valul Renovării, Axa 2 – Schema de granturi pentru eficiență energetică și reziliență în clădiri publice, Operațiunea B.2: Renovarea energetică moderată sau aprofundată a clădirilor publice.

2. Proiect de hotărâre privind desemnarea reprezentanților  Consiliului Local al Municipiului Timişoara  în  Comisia de evaluare a probei de interviu, a concursului pentru ocuparea funcțiilor vacante de director și director adjunct din unitățile de învățământ  preuniversitar de stat  de pe  raza  Municipiului Timişoara, sesiunea iunie-octombrie 2022.

**DL. LAȚCĂU:**  Declar deschisă ședința consiliului local de azi. Supun la vot ordinea de zi așa cum a fost ea prezentată, are două puncte. Supun la vot ordinea de zi:

15 voturi pentru

**PUNCTUL 1 AL ORDINII DE ZI**

**Proiect de hotărâre privind modificarea Hotărârii Consiliului Local nr. 178/05.05.2022 privind aprobarea depunerii proiectului „Creșterea eficienţei energetice prin reabilitare termică construcții și instalații la Liceul Teoretic J.L.Calderon”, str. Cornelia Sălceanu nr.11, pentru a accesa fondurile europene nerambursabile prin Planul Național de Redresare și Reziliență în cadrul apelului de proiecte PNRR/2022/C5/2/B.2.1/1, PNRR/2022/C5/2/B.2.2/1, Componenta 5 – Valul Renovării, Axa 2 – Schema de granturi pentru eficiență energetică și reziliență în clădiri publice, Operațiunea B.2: Renovarea energetică moderată sau aprofundată a clădirilor publice.**

**D-NA SZILAGYI:**  Am o întrebare. Dacă proiectul respectiv include și surse de energie regenerabilă.

**DL. LAȚCĂU:** Printre altele include și încărcare electrică pentru mașini.

**D-NA SZILAGYI:**  Pentru că acum se cere o evaluare de mediu prin care trebuie să demonstrați prin proiectele acestea că aduceți un beneficiu mediului și de obicei se apelează la astfel de investiții cu panouri regenerabile. Trebuie să aveți grijă ca să aveți o evaluare pozitivă la proiecte, trebuie să aveți și componenta aceasta.

**DL. LAȚCĂU:**  Mulțumesc. Supun la vot acest proiect.

14 voturi pentru

**PUNCTUL 2 AL ORDINII DE ZI**

**Proiect de hotărâre privind desemnarea reprezentanților Consiliului Local al Municipiului Timişoara în Comisia de evaluare a probei de interviu, a concursului pentru ocuparea funcțiilor vacante de director și director adjunct din unitățile de învățământ preuniversitar de stat de pe raza Municipiului Timişoara, sesiunea iunie-octombrie 2022**

**DL. LAȚCĂU:**  Proiectul conține și o anexă. Dacă nu dorește nimeni să ia cuvântul atunci supun la vot acest proiect:

Dacă consilierii locali au avut curiozitatea să studieze documentația atașată acestui proiect de hotărâre vor constata, poate cu surprindere câte poziții sunt în școli, care sunt poziții temporare, sunt posturi neocupate. Ave4m situații din păcate dese în care directori care cad examenul de titularizare sunt numiți ulterior directori adjuncți interimari de către conducerea inspectoratului, iar în omentul în care avem peste 30 de funcții de directori adjuncți de instituții școlare, aproape jumătate din rețea de posturi care sunt vacante, gradul și interferența politică în școli este unul major pentru că aceste posturi vacante sunt numite de către conducerea, numită și ea poitic, a inspectoratului școlar județean. Deci vorbim de directori la multe școli din Timișoara, unee mai performante, altele mai puțin performante, unele mai mari, altele mai mici, care sunt de ani de zile pe aceste poziții, doar prin concursul politic al inspectoratului și această situație cred că este una pe care ar trebui să o reducem, să o prevenim și să încercăm să nu o mai avem în Timișoara. De asemenea eu cred că este un lucru pe care nu ni-l dorim niciunii ca un director care cade un examen să fie a doua zi numit în post printr-o semnătură a unui inspector. În momentul în care un examen este căzut, cred că este destul de clar că prima persoană nu se califică să dețină acea funcție. Ca atare, este puțin ciudat să fie numită a doua zi în post. Vedem aici pe lista aceasta aceste cazuri punctuale. Putem să închidem votul:

**DL. ȚOANCĂ:**  Subscriu la ce ați spus, dar vorbiți să vă aflați în treabă. Lucrurile acestea se întâmplă de 20-30 de ani, din păcate proliferează și nu venim cu o soluție. Nu e vina nimănui, nici a inspectorului general, nici a inspectorilor adjuncți, cu atât mai pujțin a primăriei sau a Consiliului Local că acei oameni pică la concurs. Asta e viața și nu vă înțeleg comentariul. Că se politizează, că nu se politizează, nu știu despre ce vorbiți. Toată lumea știe despre ce se vorbește în ultimii 25-30 de ani, dar veniți cu o soluție, ori soluții legale nu există la ora actuală. Asta am vrut să vă spun.

**DL. LAȚCĂU:**  Având în vedere că deciziile acestea sunt politice, cred că am putea avea un pact politic la nivel local măcar, ca directorii care cad examenele să nu mai fie numiți a doua zi în funcție. Eu zic că asta e o chestie pe termen scurt pe care am putea să o facem. Modificări de legislație cu siguranță se impun, dar eu unul cel puțin nu am această putere și cre4d că nimeni din consiliul local nu o are, în afară de a face o cerere sau o interpelare la un parlamentar nu cred că are alte pârghii. Eu cred că la nivel local putem să găsim pârghii prin care să ne ridicăm peste problemele de 20 de ani ale sistemului, nu să le perpetuăm și repetăm la infinit.

**DL. STANA:**  Sunt de acord cu ce a spus dl. Țoancă și evident cu ce ați spus dvs. Una din soluții ar fi conducerea Inspectoratului Școlar Timiș să comunice mai bine cu toți actorii din proces lucrurile pe care le face pentru că cunosc cel puțin un exemplu în care o schimbare a directorului pur și simplu a lăsat pe toată lumea mască. Vorbim de oameni care s-au implicsat ani de zile să își facă treaba și pur și simplu conducerea inspectoratului a decis că trebuie să vină altcineva, fără o explicație dată colectivului, fără să asculte părerea colectivului, fără să intre într-o comunicare instituțională, fără să facă o vizită în acea instituție, fără să înțeleagă despre ce este vorba. Soluții se găsesc dacă se vrea cu adevărat, dar lucrurile ar trebui să plece probabil de sus întotdeauna, adică de la conducerea inspectoratului școlar.

**DL. LAȚCĂU:** Proiectul a fost aprobat cu 14 voturi pentru.

**DL. ȚOANCĂ:** Nu e rea ideea dvs, dar nici eu nici dvs nu suntem lideri de partid. Vorbiți dvs cu președintele filialei USR, eu am să vorbesc cu președintele filialei PSD, colegii de la PNL pot vorbi la fel și putem instituționaliza un dialog pe această temă. În ceaa ce privește remarca d-lui Stana, sigur că foarte multe lucruri din zona învățământului din ultimii zeci de ani au șocat, dar din câte știu eu nu sunt vulnerabili la aceste numiri politice decât directorii sau directorii adjuncți care nu promovează un examen. În momentul în care ai promovat un examen ai o umbrelă împotriva ingerințelor politice, simpatii sau antipatii umane ș.a.m.d.

**DL. STANA:** Cel puțin în cazul pe care l-am semnalat eu, examenul nu s-a ținut pentru că în instituția respectivă, care aparține Consiliului Județean nu s-a ținut examen, așa că numirea a fost făcută efectiv la ordinul conducerii Inspectoratului Școlar Județean Timiș. În principiu pot fi de acord cu ce a spus dl. Țoancă, numai că accentuez încă o dată că există cazuri de genul acesta în care toată lumea e uimită de o decizie, care, mie cel puțin, mi se pare arbitrară în cazul pe care îl cunosc.

**DL. LAȚCĂU:**  D-le Țoancă, pșreședintele meu de partid e prezent în această ședință, nu vreau să vorbesc în numele lui, dar sunt convins că va susține această propunere. Președintele PNL Timișoara este prezent și elo în ședința aceasta. Susțineți o astfel de propunere, dl. Tabără?

**DL. TABĂRĂ:**  Bineînțeles. Voi știți foarte bine că sunt adeptul statului la masă și atunci cred că putem rezolva problemele cel mai simplu. Și în completare vreau să vă dau o veste bună, nu este în legătură cu subiectul dezbătut, dar sunt la Ministerul Pădurilor și tocmai am primit avizul pentru studiul privind transformarea Pădurii Verzi în Pădure Parc, de la comisia tehnică de avizare silvic.

**DL. LAȚCĂU:**  Mulțumim pentru intervenție. Deci dl. Tabără, președintele PNL este de acord, sunt convins că și președintele USR Timiș este de acord, deci dl. Țoancă în calitatea dvs de lider de grup PSD din cadrul consiliului local Timișoara, am putea primi de la dvs un răspuns săptămâna viitoare dacă PSD Timiș și PSD Timișoara susțin un astfel de pact politic? Dacă e nevfoie eu mă angajez ca mâine până la ora prânzului să aveți o adresă, un memoriu.

**DL. ȚOANCĂ:**  Am să întreb și am să vă telefonez mai târziu.

**D-NA SZILAGYI:**  Eu sper să eliminăm cât mai mult interferența politică în numirea acestor directori până la urmă.

**DL. LAȚCĂU:**  Exact. Despre asta este vorba. Vă mulțumesc tuturor. Declar închisă această ședință.

**PREȘEDINTE DE ȘEDINȚĂ, SECRETAR GENERAL,**

**Viceprimar RUBEN LAȚCĂU Jr. CAIUS ȘULI**